我知道你哋諗咩
你哋覺得我走錯咗上台
然後有人會好快帶我返落去
（掌聲）
我喺杜拜成日會遇上呢啲問題︰
「嚟呢度度假吖？」
（笑聲）
「嚟探小朋友吖？你會留幾耐？」
其實我想留耐啲
我喺波斯灣生活同教書已經超過 30 年啦
（掌聲）
呢 30 年裏面，我睇到好多變化
宜家呢份數據幾嚇人
而我今日要講嘅係 語言消失同埋英語全球化
我想講一講我朋友 喺阿布扎比教大人英文
喺一個晴天嘅日子，佢帶學生去花園
喺嗰度教學生一啲大自然嘅詞彙
但最後卻變成我朋友 學曬所有當地植物嘅阿拉伯名
同埋植物用途
例如用喺藥物、化妝品 烹飪用途、草藥
呢啲學生點樣得到呢啲知識嘅呢？
當然係由佢哋嘅祖父母 甚至曾祖父母獲得架啦
所以跨世代溝通我唔需多講有幾重要
但遺憾嘅
今日好多語言正以前所未有嘅速度消失
每 14 日就有一種語言消失
與此同時
英文卻無庸置疑成為國際語言
當中有關聯嗎？
我唔知
但我知我見證好多轉變
當我第一次嚟到波斯灣，我去咗科威特
當時英文老師仍然唔係一份好工
其實，我嚟呢度做嘢唔係好耐之前
但做老師唔太好係講緊更加早之前
總之，英國文化協會 請咗我同其他 25 位老師
我哋係第一批喺科威特嘅國立學校 任教嘅非穆斯林老師
我哋被派到嗰度教英文
係因為當地政府希望國家可以現代化
同埋提升公民嘅教育水平
當然，英國從中獲得石油財富
言歸正傳
我見過最大嘅改變, 就係英語教學
由原本大家互惠互利嘅經濟手段 演變成今日全世界大規模嘅生意
英語唔再係學校課程裡面嘅外語科目
亦唔再只係英國嘅專利
英語教學嘅商機已經成為 所有英語國家想分一杯匙嘅嘢
點解唔係呢？
畢竟，根據最新嘅世界大學排名
最好嘅教育嚟自英國同美國嘅大學
所以自然每個人都想接受英語教育
但如果你嘅母語唔係英文 你就要考英文試
但單憑英語能力決定收唔收學生 咁樣做啱嗎？
譬如有一位電腦科學家，佢係天才嚟嘅
但他需唔需要有律師一樣嘅語言能力？
我唔覺得要
但身為英語老師嘅我哋 卻總係拒絕收呢啲人
我哋喺佢個人發展嘅路上處處設限
將學生擋喺路上
令佢哋無法追求自己嘅夢想
直至佢哋通過咗英文考試 我哋至畀佢過
容我換個方式講
如果我遇到一位只會講荷蘭文嘅人
而呢個人能夠醫好癌症
我會阻止佢入英國大學嗎？我諗唔會
但事實上，我哋的確咁樣做
我哋英語老師嘅工作就係把關
學生必須先令我哋覺得佢哋嘅英文夠好
我哋至會畀佢哋上
但咁樣可以係危險嘅
因為社會將太多權力交畀一小撮人
或者呢種升學障礙全世界都有
我聽到你哋話
「咁研究呢？佢哋全部都用英文。」
書藉用英文寫
期刊都係用英文寫
但呢個只係自我滿足嘅情況
有英語需求自然就有英語供給
所以英語出版長做長有
我想問大家，翻譯發生咗啲咩呢？
如果你哋諗返伊斯蘭嘅黃金時代
當時翻譯盛行
啲人將拉丁文同希臘文 翻譯成阿拉伯文或波斯文
然後再由阿拉伯文同波斯文翻譯成 歐洲日耳曼系以及羅曼系嘅語言
可以話文明照亮咗歐洲嘅黑暗時代
但唔好會咗意，我唔係反對英語教學
尤其在座咁多位英語老師喺度
我好高興我哋有一個國際語言
國際語言今時今日更加需要
但我反對用英語阻止他人升學發展
唔通我哋真希望世界剩返 600 種語言
其中以英文或者中文做主流？
世界需要更多語言
咁幾多語言先至夠多呢？
呢個制度將成績同英語水平畫上等號
咁係相當武斷嘅
（掌聲）
我想提醒各位
站在巨人肩膀嘅當代知識分子 唔需要識英文或者通過英語考試
愛因斯坦就係其中一個例子
順便講下，愛因斯坦曾被學校認為 係需要補救嘅學生
因為佢有讀寫障礙
但佢當時嘅世界好好彩
佢唔需要通過英語考試
因為美國英語測驗托福 1964 年先至開始
宜家英語測試氾濫
有太多英語測試
甚至每年過百萬嘅學生都參加呢啲考試
宜家你會認為呢啲考試費用唔貴 價錢合理咁
但對於幾百萬窮人嚟講 呢啲考試太過奢侈
所以考試令到好多人卻步
（掌聲）
呢樣令我諗起最近睇到嘅 一個新聞標題：
「教育：分開人嘅工具」
我終於明白點解 大家都想焦點擺喺英語度
因為佢哋想孩子得到最好嘅機會
為咗達成，佢哋需要畀孩子西方教育
畢竟，唔可否認
最好嘅工都係留返畀 西方大學畢業出嚟嘅人
就好似我之前所講咁
呢個係一種循環
等我講兩位科學家嘅故事
有兩位英國科學家做一項 用到動物前後肢嘅遺傳學實驗
但佢哋得唔到佢哋想要嘅結果
佢哋唔知點算
直到嚟咗一位德國科學家
佢發現前肢同後肢喺英文裡面 係兩隻唔同嘅字
但遺傳學同德文都唔會分
所以，得咗！
問題解決咗
如果你諗唔到嘢，你會卡喺度
但如果用另一種語言可以諗到嗰樣嘢
講唔同語言嘅我哋就可以透過合作 達到目的，學到更多
我個囡由科威特嚟到英格蘭
因為佢喺阿拉伯讀中學
佢用阿拉伯文讀科學同數學
喺英國文法學校裡面 佢要翻譯所有嘢做英文
而佢呢兩科擺全班第一
呢樣話畀我哋聽，當外國學生嚟搵我哋
我哋未必有按到佢哋所知道嘅嘢畀足分
因為佢哋用佢哋自己嘅語言 去講佢哋知道嘅嘢
當一個語言消失
我哋唔肯定有咩係同個語言一齊消失
呢個…我唔知大家最近有冇睇 CNN
佢哋頒咗一個英雄獎 畀一位年輕嘅肯亞牧童
同村裡面其他小朋友一樣 佢無辦法夜晚讀書
因為火水燈產生嘅煙霧會整傷佢隻眼
再者，佢冇足夠火水
畢竟每日只有一蚊美金嘅收入 你可以買到啲咩？
所以他發明咗唔使成本嘅太陽能燈
宜家佢條村嘅細路仔嘅成績 同屋企有電嘅細路仔成績都一樣
（掌聲）
當佢攞到個獎時
他講咗呢番可愛嘅說話：
「呢啲孩子可以帶領非洲
由宜家呢刻一塊黑暗大陸
走冋明日光明一片嘅大陸。」
一個簡單嘅諗法卻有著咁深遠嘅影響
無論屋止冇光定係英文唔好 都通過唔到我哋嘅測試
而且我哋永遠無辦法知道佢哋知嘅嘢
唔好畀佢哋同我哋自己處身於黑暗裡邊
等我哋一齊為語言多元化歡呼
好好保護你母語
用佢嚟傳播偉大嘅諗法
（掌聲）
多謝
（掌聲）